Europavei 18 (Agder)

Europavei 18 i Agder er den delen av E18 som går gjennom Agder fylke i Norge. I nord starter veien i Gjerstad, ved fylkesgrensen mot Vestfold og Telemark. Deretter løper den sydover før veien går over i E39 ved Rundingen vest for Vesterbrua i Kristiansand sentrum. Dette er veiens vestlige endepunkt i Norge, men før 2000 fortsatte E18 videre gjennom hele fylket og til Rogaland og Stavanger. E18 gjennom Agder er 120 kilometer lang, hvorav nærmere halvparten er motorvei. Hovedveien mellom Kristiansand og Oslo har en mer enn 200 år historie og den het lenge Vestlandske hovedvei.

Historikk 
Dagens vei følger i stor grad Vestlandske hovedvei, den gamle hovedferdselsåren mellom Christiania og Stavanger. Hovedveien fra Stathelle til Stavanger ble opparbeidet første gang som kjørevei på begynnelsen av 1800-tallet. Den var planlagt og tilrettelagt for postgang, embetsmenn og militærvesenet.

Tidlig på 1900-tallet skiftet veien navn til Sørlandske hovedvei, og da riksveissystemet ble innført i 1928, fikk strekningen navnet riksvei 40. I 1965 ble europaveisystemet innført i Norge, og veistrekningen mellom Oslo og Stavanger ble omdøpt til E18. I år 2000 ble strekningen fra Kristiansand til Stavanger omgjort til E39, og E18 fikk sitt vestlige, norske endepunkt i Kristiansand. E18 i sin fulle lengde løper fra Craigavon i Nord-Irland og til St. Petersburg i Russland.

Utbyggingen til stamvei 
Hovedveien gjennom Agder var opprinnelig en smal og svingete landevei som gikk gjennom en rekke bygder og byer. Blant annet gikk veien rett gjennom Søndeled, Arendal, Fevik, Grimstad, Lillesand og Kristiansand sentrum. Før 1960 gikk veien også nordover fra Lillesand, gjennom Birkeland og videre til Kristiansand vest for Topdalsfjorden. I 1956 ble veien ført via nye Varoddbrua, og i 1960 ble riksvei 40 flyttet fra Birkeland og til den nye stamvei-parsellen langs kysten mellom Timenes og Lillesand. 

I 1965 ble en annen smal og svingete parsell erstattet med stamvei, da strekningen mellom Akland i Risør og Songe i Tvedestrand ble åpnet. E18 ble dermed lagt utenom den beryktede og smale Aklandskjæringen og tettstedet Songe. Utover i 1960-årene og begynnelsen av 1970-årene ble veien rettet ut og utvidet til stamvei videre sydover langs Lundevannet og Lundeslettene mot Tvedestrand, der E18 gikk inntil husveggen på gamle Lunde gård. Først i 1992 stod stamveiparsellen videre sydover fra Lunde til Rømyr ferdig. Første del av den 3,8 kilometer lange strekningen ble åpnet i 1986 og avløste den beryktede Amtmannssvingen utenfor Tvedestrand. 

Strekingen videre sydover fra Rømyr til Stølen i Arendal ble gradvis utvidet utover i 1960- og 1970-årene, men ble først erstattet da motorveien mellom Tvedestrand og Arendal åpnet i 2019. 

Før 1977 gikk E18 gjennom Arendal sentrum og videre over Hisøy, gjennom Nedenes og Fevik til Grimstad. Strekningen ble imidlertid lagt via Bjorbekk og Rykene da motorveien utenfor Arendal åpnet i november 1977.

Motorveiene kommer 
I november 1977 åpnet den første strekningen med motortrafikkvei på dagens E18 gjennom Agder. Det var strekningen mellom Stølen og Sørsvann utenom Arendal sentrum. Utover i 1980-årene ble veien lagt utenom Grimstad sentrum og i ny parsell mellom Østerholt og Brokelandsheia. I 1990-årene åpnet nye motortrafikkveier mellom Bie og Temse i Grimstad, og mellom Østerholt og Telemark grense i Gjerstad. I 2000 ble strekningen Temse–Rannekleiv åpnet, og dermed var det sammenhengende motortrafikkvei mellom Grimstad og Arendal. I 2004 åpnet 2+1-strekningen fra Brokelandsheia og sydover til Akland i Risør. Dermed ble det også sammenhengende motortrafikkvei mellom Telemark grense og Akland.

Agders første motorvei kom høsten 2009, da den 36 kilometer lange strekningen mellom Øygardsdalen i Grimstad og Timeneskrysset i Kristiansand ble åpnet. Ti år senere, i juli 2019, åpnet den 22 kilometer lange strekningen mellom Rømyr i Tvedestrand og Harebakken i Arendal. Det er også firefelts hovedvei på strekningen mellom Timenes og Gartnerløkka i Kristiansand sentrum.

Videre utbygging 
Per 2022 er det motorvei på 58 av 120 kilometer E18 i Agder. I tillegg er det firefelts vei på den 8 kilometer lange strekningen mellom Timenes og Gartnerløkka i Kristiansand. Det er midtdeler på E18 gjennom hele fylket, med unntak av strekningene Akland i Risør til Lunde i Tvedestrand, samt gjennom Grimstadporten tunnel og over Vesterbrua i Kristiansand. 

Det er planer om å bygge ut de gjenstående delene av E18 til motorvei. Strekningen fra Tvedestrand til Vestfold og Telemark fylkesgrense og videre til Bamble planlegges utbygget til motorvei i løpet av 2020-årene. Det pågår også reguleringsplanarbeid for strekningen Arendal–Grimstad, og for en motorveistrekning utenom Kristiansand sentrum, kalt Ytre ringvei (Varoddbrua–Grauthelleren).  

I Kristiansand sentrum skal strekningen Gartnerløkka–Kolsdalen (1,4 km) bygges om. Strekningen får fire og seks felt, men ikke motorveistandard, og erstatter dagens strekning over Vesterbrua. Arbeidene startet i 2021, og hovedkontrakten ble lyst ut i 2022. Planlagt byggestart er i 2023 med ferdigstillelse i 2028.

Kommuner og knutepunkter

Fra syd mot nord 

Fortsetter som Europavei 18 (Vestfold og Telemark)

Referanser 

Europavei 18
Veier i Agder
Veier i Kristiansand
Veier i Lillesand
Veier i Grimstad
Veier i Arendal
Veier i Tvedestrand
Veier i Risør
Veier i Gjerstad
Bomveier i Norge